યોગીજી મહારાજ રથયાત્રાના દિવસે સાંજે મંદિરે આરતીમાં પધારેલા ત્યાં જૂનાગઢથી ફોન આવ્યો કે વજુભાઈ ટાંકને 105 ડિગ્રી તાવ છે અને ખૂબ જ ગંભીર પરિસ્થિતિ છે તરત જ યોગીજી મહારાજે અક્ષરદેરીમાં ધૂન કરાવી અને થોડી જ ક્ષણોમાં તરત જ ફોન આવ્યો કે ‘તાવ એકદમ જ ઓછો થઈ ગયો છે.’ સૌ અક્ષરદેરીમાં સ્વામીશ્રીએ કરેલી ધૂનનો પ્રતાપ વિચારવા લાગ્યા. એવામાં હસમુખભાઈ જૂનાગઢથી વજુભાઈ માટે આશીર્વાદ લેવા આવી પહોંચ્યા. તેમને અક્ષરદેરીનાં પ્રાસાદિક પુષ્પો અને ચરણારવિંદનું પ્રાસાદિક જળ આપી સ્વામીશ્રીએ કહ્યું, ’જાવ મહાકાળ આવ્યો છે, પણ હટી જશે, ચિંતા કરશો નહિ’ અને થોડા જ દિવસોમાં તેમનું સ્વાસ્થ્ય તંદુરસ્ત થઈ ગયું. અક્ષરદેરીના પ્રતાપે તેમનું શારીરિક જીવનપરિવર્તન થયું.